Unión del Pueblo Navarro (UPN) talde parlamentarioari atxikitako foru parlamentari Cristina López Mañero andreak **idatziz erantzuteko galdera** egin du. Hona Nafarroako Gobernuko Unibertsitateko, Berrikuntzako eta Eraldaketa Digitaleko kontseilariaren erantzuna:

**Nafarroan unibertsitatean 2020-2021 ikasturtean sartu berri ziren ikasle bekadunen % 38,5ek galdu zuen beka hurrengo ikasturtean. Nafarroako Gobernuaren ustez, zeri zor zaio hori?**

Kontuan izan behar da galderetan erabili diren datuek iturburuko erreferentzia dituztela Espainiako Gobernuko Unibertsitateetako Ministerioak kudeatzen dituen unibertsitate bekak. Beraz, gure analisiak ezin du eskaini ministerio horrek argitaratu duen txostenak baino sakontasun handiagorik.

Gure iritziz, sartu berri diren ikasleek hurrengo urteetan bekarik ez izatearen arrazoiak hainbat izan daitezke.

Arrazoietako bat izan liteke derrigorrezko irakaskuntzaren ondoko ikasketetarako beken deialdi orokorraren 24. artikuluan ezarritako baldintza ez betetzea:

“Atal honetan aipatzen diren ikasketetako bigarren kurtsoan eta hurrengo kurtsoetan beka lortu ahal izateko, eskatzaileek, egindako azken ikasketetan, matrikulatutako kredituen ehuneko hauek izan behar dituzte gaindituak: Jakintza-adarra edo -arloa Gainditu beharreko kreditu-ehunekoa

Arteak eta Giza Zientziak: % 90

Zientziak: % 65

Gizarte Zientziak eta Zientzia Juridikoak: % 90

Osasun Zientziak: % 80

Ingeniaritza edo Arkitektura/ikasketa teknikoak: % 65

Egindako azken kurtsoan matrikula partzialaren araubidean matrikulatu diren eta goiko taulan ezarritako kreditu-ehunekoa gainditzen duten ikasleek matrikularako beka eskuratu ahalko dute osagai bakar gisa.

Beste arrazoi bat izan liteke ikaslea hurrengo urteetan ez matrikulatzea beken deialdian eskatutako gutxieneko kreditu kopuruan, eta, beraz, bekak eskatzeari uztea.

Azkenik, aipatzekoa da Nafarroako unibertsitateetan ari diren ikasleei buruzko datuak erabili direla, ikaslea nondik etorri den kontuan hartu gabe.

**Bekadunentzako bigarren edo hurrengo matrikuletan matrikulatutako kredituen ehunekoa guztizkoaren % 2,9 baino ez zen izan Nafarroan 2021-2022 ikasturtean; bekadunak ez diren biztanleen kasuan, berriz, % 15,8koa izan zen. Nafarroako Gobernuaren ustez, zeri zor zaio hori?**

Ministerioaren txostenarekin bat, analisi orokorrak adierazten digu ikasketetan aurrera jarraitzea erabakitzen duten bekadunak jardun akademikoan engaiatuago daudela bekarik gabekoak baino. Datu hauek eusten diote iritzi horri:

1. Estatuko Administrazio Orokorreko edo Euskal Autonomia Erkidegoko beka orokor bat jaso zuten ikasle hasi berriek batez beste 10,15eko onarpen notarekin ekin zieten graduko ikasketei (unibertsitate publiko presentzialetan) 2021-2022 ikasturtean. Nota hori aurreko ikasturtekoa baino 3,4 hamarren handiagoa da.
2. Bigarren matrikulaldian edo hurrengoetan matrikulatutako kredituen ehunekoa, graduko ikasle bekadunen kasuan, kreditu guztien % 2,9 baino ez zen izan 2021-2022 ikasturtean. Bekarik gabekoen kasuan, berriz, matrikulatutako kreditu guztien % 15,8 izan zen.
3. 2019-2020 ikasturteko ikasle berrien multzoan, graduko ikasketetako ikasle bekadunen % 13,1ek utzi zuten bertan behera titulazioa lehenbiziko urtean, eta bekarik gabekoen uzte ehunekoa, berriz, % 20,9koa izan zen, 7,8 puntu handiagoa.
4. 2021-2022 ikasturtean graduko ikasketak amaitu zituzten bekadunen eta bekarik gabekoen batez besteko noten arteko aldeari erreparatuta, urteren batean beka izan zuten ikasleek batez besteko nota altuxeagoa izan zuten: beka izandakoek 7,45 eta besteek 7,38.

Ondorio gisa, Unibertsitateetako Ministerioak emandako datuak aztertuta ikusi dugu ikasketak bertan behera uzten dituzten ikasleen proportzioa % 13,7 dela bekarik gabeko ikasleen kasuan eta horren erdia ikasle bekadunen kasuan, % 6,5ek baino ez baitituzte bertan behera uzten ikasketak.

Hori guztia jakinarazten dizut, Nafarroako Parlamentuko Erregelamenduaren **215. artikulua** betez.

Iruñean, 2023ko urriaren 26an

Unibertsitateko, Berrikuntzako eta Eraldaketa Digitaleko kontseilaria: Juan Cruz Cigudosa García